Hlina, Alojz, poslanec NR SR (2015-09-29):
Vážený pán predseda, vážený pán minister ak dovolíte veľmi krátko s k tomu vyjadrím, lebo sa ponáhľam, aj sa potom ospravedlňujem, musím ísť na jedno čínske stretnutie, už toľkokrát som tam nebol, že sa na mňa teraz nahnevajú, ak tam teraz nepôjdem. Čiže som rád, že akurát to tak vyšlo. Pán minister v zásade v dobrom sa vyjadrím k tomuto návrhu. Všetko, čo tu pomôže, sa ráta, len ja to rozmením na drobné tým, že vypichnem jednu oblasť, ktorá sa asi aj tak zjaví. Ideme zvyšovať pokuty pre turbopirátov hej. To sú tí ľudia, ktorí proste nerešpektujú nič a valia sa stodvadsiatkou v obci alebo stoosemdesiatkou po ceste I. triedy. Ak som to dobre čítal, tak pokuta existujúca za to je v blokovom konaní do 650, minimálna nebola a po novom sa navrhuje z tých 650 nárast na 800 a bude stanovená minimálna na 250. Pri riadnom konaní je to tisíc. A plus je tam ešte možnosť odobrať vodičský preukaz na pol roka. Prečo to hovorím? Ak niekto prekročí rýchlosť v obci o päťdesiat kilometrov za hodinu, pokiaľ sa nemýlim, je päťdesiatka maximálne stanovená v obci, hej, to znamená, že ju o 100 % prekročil. Ale nárast pokút je pritom o 20 %, lebo my tu stúpame zo 650 na 800. Čiže, pán minister, tak v dobrom, ja viem, že sa to bude teda prezentovať tak, že ako idete proti turbopirátom, ale ste k nim jemní hej. Čiže, viete, ak človek prekročí o 100 % tú rýchlosť, to nie je to, že sa pomýli. Aj mne sa stáva, priznávam, že ja nechodím ináč rýchlo, ale že tých desať-dvadsať kilometrov za hodinu vám ujde, hej. Ale tých päťdesiat kilometrov za hodinu, to vám neujde, chcete ísť tak rýchlo, hej. Čiže to je vedomá vec. To nie je to, že proste si to neuvedomujete, to je vedomé. A za vedomie toho, že porušujem významným spôsobom zákon, podľa mňa 20-percentný nárast pokút sa mi nejaví ako vec zásadného významu. A, viete, hovorím to preto, aby sme nedopadli tak, že vy sa teda postavíte, poviete kolegom do kamier, ako ste teda zatočili s turbopirátmi, keď v zásade zvyšujete pokuty o 20 % oproti tej zvýšenej rýchlosti. (Reakcia navrhovateľa.) Nie, ja vám to zjednoduším, lebo to háčko má tri kategórie. Hovorme tu o tom, že u tých, čo prekročia o päťdesiat kilometrov za hodinu v obci a o šesťdesiat kilometrov za hodinu mimo obce rýchlosť, sa to zvyšuje, lebo doteraz tam platila, tam ste to nemali rozdelené na tri kategórie, iba jedna kategória, prekročenie tej rýchlosti, a teda v blokovom konaní bolo možné dostať 650 eur pokutu, pričom nebola stanovená minimálna pokuta. Čiže nemuseli tak dostať aj nič, hej, čo bolo akože absurdné, hej. Teraz to meníte tak, že určite bude, keď bude pokuta maximálna 800, ale minimálna 250. Asi v aplikačnej praxi to dopadne tak, že ten chlapík, ktorý si to proste pomýli s Hungaroringom, dostane 250 eur pokutu. To sa mi nejaví zase až taká, by som povedal, pokuta zásadného významu na spôsob porušenia toho zákona, lebo, viete, vy ste stanovili tie rýchlosti o 50, ergo o 100 % rýchlejšie. To už nie je tak, že fakt sa vám šmykla noha z plynu náhodou. To viete, ja tiež nemám rád tú buzeráciu, že idete šesťdesiatpäťkou, pričom niekto má z toho akože hemung, hej. Ale toto je naozaj významná a vedomá záležitosť. Čiže ak sme v prvom čítaní a to sme dali do pozornosti no v prvom čítaní, čiže naozaj by som v dobrom dal do pozornosti, že pri tomto by som bol kľudne aj odvážnejší, hej. Poväčšine tí ľudia, ktorí takto si predstavujú jazdu na aute, netrpia biedou, hej. Aj mne sa to neraz stalo, že ma obehlo auto, ja milujem tie ŠPZ-ky, s číslami na ŠPZ-kách 666, 777, všetko to jazdí rýchlo, ako keby mali iné motory. Ak to rýchlosťou pod sedemdesiat kilometrov za hodinu nejde, hej, to ako asi je tak, že to stojí. Alebo to ide sedemdesiat kilometrov za hodinu a vyššou rýchlosťou. Takže ja si nemyslím, že takto by sme proste im ublížili alebo by sme ich sociálny status poškodili. A tých 250 eur, to je ako pre Ruska. Viete, jeho niekde zastavili a tiež to z ľavého alebo z pravého vrecka vytiahol. Čiže tam by som bol odvážnejší, hej. A to som len chcel povedať, že ak môžem dať taký podnet, že naozaj pri tak zásadnom porušení, hej, by sme mali k tomu pristúpiť zásadnejšie a tú pokutu zvýšiť. Ďakujem.